Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 186/03)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), inden for en frist på tre måneder fra datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Queijo Terrincho«

EU-nr.: PDO-PT-0218-AM01 — 19.9.2016

BOB (X) BGB ()

1. Ansøgende sammenslutning og legitim interesse

Ansøgende sammenslutning

QUEITEQ — Cooperativa dos Produtores de Leite de Ovinos da Terra Quente, C.R.L. (sammenslutningen af fåremælkeproducenter i regionen Terra Quente).

Legitim interesse

Producentsammenslutningen, som er dannet af aktører, der beskæftiger sig med »Queijo Terrincho« (producenter og forarbejdningsvirksomheder), har en legitim interesse i at indgive denne ændringsansøgning. QUEITEQ — Cooperativa dos Produtores de Leite de Ovinos da Terra Quente, C.R.L. er den producentsammenslutning, som havde ansvaret for den oprindelige registreringsansøgning.

Sammenslutningens navn QUEITEQ — Cooperativa dos Produtores de Leite de Ovinos da Terra Quente, C.R.L. Sammenslutningstype Mere end én person Deltagere Producenter, forarbejdningsvirksomheder Adresse Quinta Branca, Larinho 5160 Torre de Moncorvo Land Portugal Tlf. +351 279258090 E-mail queitec@sapo.pt

2. Medlemsstat eller Tredjeland

Portugal

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☐ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: tilføjelse af et produktlogo.

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Alle ændringerne vedrører varespecifikationen, idet der aldrig har været offentliggjort et enhedsdokument.

Beskrivelse af produktet

Ændring 1

— Det spænd, der tidligere var angivet i den oprindelige varespecifikation for ostens diameter (13-20 cm) og vægt (0,8-1,2 kg), ændres til henholdsvis 12-20 cm og 0,7-1,1 kg.

— Der indføres en ny ostestørrelse — »merendeira« (madpakke) — som ikke tidligere har været omtalt i den oprindelige varespecifikation, med en diameter på 8-12 cm, en højde på 3-6 cm og en vægt på 0,35-0,55 kg.

— Det spænd, der tidligere var tilladt ifølge den oprindelige varespecifikation for fedt i tørstof og vand i fedtfri ostemasse på henholdsvis 45-60 % og 55-65 %, ændres til: 25-50 % fedt i tørstof og 35-60 % vand i fedtfri ostemasse.

— Selv om det ikke tidligere har været angivet i den oprindelige varespecifikation, specificeres nu den laveste temperatur, der tillades til langvarig opbevaring af »Queijo Terrincho« og »Queijo Terrincho«Velho (lagret), nemlig – 11 °C, som er højere end den temperatur, hvorved osten fryser (– 12 °C). Dermed bevares ostemassens karakteristiske aroma, smag og tekstur.

Disse ændringer foretages på grund af ændrede forbrugsvaner, som går i retning af mindre oste med lavere fedtindhold og bedre lagringsevne og holdbarhed, således at udbuddet kan tilpasses den aktuelle efterspørgsel efter mindre portioner, som er brugsklare til bestemte kulinariske formål (udskårne og færdigpakkede). Ændringerne foretages også, fordi resultaterne af de test, der er udført gennem de seneste år, viser, at der er behov for at korrigere de oprindelige værdier (tilladt indhold af vand og fedt) for at afspejle virkeligheden.

Ændring 2

— To nye former for opbevaring og præsentation, som ikke tidligere har været angivet i den oprindelige varespecifikation, specificeres nu for »Queijo Terrincho«Velho, som modnes eller lagres i mindst 90 dage og tillige må præsenteres til salg overtrukket med rød peberpasta eller skåret i stykker og lagt i beholdere med jomfruolivenolie.

Anvendelsen af disse nye former er velbegrundet, idet de øger ostens lagringsevne og holdbarhed og imødekommer forbrugernes efterspørgsel efter ost overtrukket med rød peberpasta eller skåret i stykker og lagt i beholdere med jomfruolivenolie, hvilket er præsentationer, som forbrugerne hurtigt har lært at forbinde med oste, som er lagret længere, f.eks. »Queijo Terrincho«Velho. Endvidere er disse former for præsentation, nemlig ost overtrukket med rød peberpasta eller skåret i stykker og lagt i beholdere med jomfruolivenolie, teknikker, som længe har vært brugt lokalt.

Disse ændringer skal opfylde nye behov i markedet uden at ændre de iboende egenskaber, som giver produktet dets særlige karakter.

Disse ændringer vedrører også afsnittet »Produktionsmetode«, som nu beskriver betingelserne for fremstilling af »Queijo Terrincho«Velho, og afsnittet »Mærkning« for så vidt angår betegnelsen »Queijo Terrincho«Velho.

Geografisk område

Ændring 3

Det geografiske område er uændret.

Den oprindelige ordlyd: »Artikel 1

Det område, hvori »Queijo Terrincho« fremstilles og modnes, er begrænset til kommunerne Mogadouro, Alfândega da Fé, Moncorvo, Freixo de Espada à Cinta, Mirandela, Vila Flor, Carrazeda de Ansiães og Macedo de Cavaleiros (med undtagelse af sognene Edroso, Espadanedo, Ferreira, Murçós og Soutelo de Mourisco) i distriktet Bragança, sognene Rio Torto, São Pedro de Veiga de Lila, Veiga de Lila, Valpaços, Vales og Possacos i kommunen Valpaços i distriktet Vila Real, kommunen São João da Pesqueira (med undtagelse af sognene Riodades og Paredes da Beira) i distriktet Viseu, kommunen Vila Nova de Foz Côa, sognene Longroiva, Fonte Longa, Poço do Canto og Meda i kommunen Meda og sognene Escalhão, Vilar de Amargo, Algodres og Mata de Lobos i kommunen Figueira de Castelo Rodrigo i distriktet Guarda, som er beliggende i Terra Quente og den øvre Douro-dal.«

erstattes af følgende tekst:

»Det område, hvori produktet fremstilles og modnes, er begrænset til kommunerne Mogadouro, Alfândega da Fé, Torre de Moncorvo, Freixo de Espada à Cinta, Mirandela, Vila Flor, Carrazeda de Ansiães og Macedo de Cavaleiros (med undtagelse af sognene Edroso, Espadanedo, Ferreira, Murçós og Soutelo de Mourisco), São João da Pesqueira (med undtagelse af sognene Riodades og Paredes da Beira) og Vila Nova de Foz Côa og til sognene Rio Torto, São Pedro de Veiga de Lila, Veiga de Lila, Valpaços, Vales og Possacos i kommunen Valpaços, sognene Longroiva, Fonte Longa, Poço do Canto og Meda i kommunen Meda og sognene Escalhão, Vilar de Amargo, Algodres og Mata de Lobos i kommunen Figueira de Castelo Rodrigo.«

Henvisningerne til de distrikter, der udgør en del af underområderne Terra Quente og den øvre Douro-dal, slettes i varespecifikationen for at gøre teksten tydeligere, idet de angivne kommuner klart definerer de administrative grænser, der kræves anført med henblik på overholdelse af artikel 5, stk. 1, litra c), i forordning (EU) nr. 1151/2012.

Produktionsmetode

Ændring 4

Der anføres nu information, som ikke optrådte i den oprindelige varespecifikation, vedrørende de processer, der indgår i fremstillingsetapen, nemlig forarbejdning af mælken (opvarmning og koagulering), afdrypning af vallen (presning), bearbejdning og modning (vending og vask).

Ændringerne skyldes behovet for at oplyse om de processer, der indgår i fremstillingsetapen, særlig dem, der er afgørende for, at det færdige produkt stemmer overens med produktbeskrivelsen, specifikt hvad angår koaguleringsfasen og bearbejdningen af ostemassen.

— Selv om det ikke tidligere har været angivet i den oprindelige varespecifikation, bestemmes det nu, at mælken skal forarbejdes umiddelbart efter malkningen. Hvis dette ikke er muligt, skal den opbevares ved højst 6 °C.

— Selv om det i den oprindelige varespecifikation var angivet, at mælken skal opvarmes til en fast temperatur på 35 °C, specificeres nu et spænd for den optimale temperatur, som mælken skal nå op på, før der tilsættes løbe (koaguleringstemperatur: 30-35 °C), for at bringe processen i bedre overensstemmelse med de faktiske forhold.

Foruden anvendelse af vægte og håndpresser som bestemt i den oprindelige varespecifikation tillades nu også pneumatiske presser med en pressetid på 3-5 timer i overensstemmelse med den allerede anvendte teknologi. Denne ændring skyldes blot den teknologiske udvikling, som kan udnyttes under fremstillingsprocessen, og har ingen indvirkning på det færdige produkts egenskaber.

— Som i den oprindelige varespecifikation foregår modnings- eller lagringsprocessen i naturlige modningsfaciliteter eller i et kontrolleret miljø. Det spænd, der gælder for den relative luftfugtigheds udsving under denne proces, ændres til 80-90 % i stedet for 80-85 % i den oprindelige varespecifikation.

— For at supplere beskrivelsen af produktionsmetoden defineres nu ligeledes en øvre og nedre grænse, som ikke var fastsat i den oprindelige varespecifikation, for temperatur (8-14 °C) og fugtighed (75-85 %) under modningsprocessen for »Queijo Terrincho«Velho.

Ændring 5

— I den oprindelige varespecifikation var følgende tidligere bestemt: »Fårebesætninger af racen Churra da Terra Quente, som opdrættes i området, og hvis særlige egenskaber er velegnede hertil, udgør den primære husdyrbrugsaktivitet, og de lever hovedsagelig af foder ved græsning på græsgange og i enge. Græsgangene omfatter højland, brakjorder og store arealer af uopdyrket jord med groft og sparsomt græsdække. Her er der imidlertid ikke tilstrækkeligt med græs, så dyrene må også græsse i enge og fodres med sekundært foder: rug, byg, roe, linser og løv fra træer som ask, elm, eg, mandel og oliven samt vinstokke.«

Da der ikke vokser nok græs, jf. den oprindelige varespecifikation, indføres også muligheden for at fodre med f.eks. halm og hø fra egen bedrift eller høstet hos andre fåreavlere og foderafgrøder af efterårs-/vintersæd (havre, vikke, rug og gul lupin) og vårsæd (majs og sorghum) fra bedrifter inden for det afgrænsede geografiske område.

Teksten affattes nu i stedet som følger: »Her er der imidlertid ikke tilstrækkeligt med græs, så dyrene må også græsse i enge og fodres med sekundært foder: rug, byg, roe, linser og løv fra træer som ask, elm, eg, mandel og oliven samt vinstokke fra det geografiske område.«

— Fårenes fulde foderration kommer fra det geografiske område, selv om der nu er mulighed for at gøre brug af foder fra andre regioner i mangelsituationer, men foder udefra må aldrig overstige 50 % af den årlige mængde tørstof. Foder udefra skal være de samme fodertyper og have samme sammensætning som foderet fra det geografiske område.

Ændring 6

Artikel 4 i den oprindelige version af varespecifikationen slettes:

»Artikel 4 Emballering og præsentation Osten skal altid være emballeret i uskadeligt materiale, som ikke reagerer med indholdet. Osten skal altid være færdigpakket, og emballeringen skal altid foregå i overensstemmelse med god hygiejnepraksis og under forhold, som sikrer opretholdelse af ostens renhed og egenskaber under normal opbevaring og salg. Denne proces skal udføres af producenten.«

Disse beskrivelser erstattes af begrundelsen for, at der findes specifikke regler for emballering, ved at følgende afsnit tilføjes for yderligere at begrunde behovet for, at færdigpakningen af produktet udføres af producenten.

»Udskæring og emballering skal foregå inden for det afgrænsede geografiske område for at bevare produktets integritet og garantere de egenskaber, der giver det den særlige karakter, som let kan ændres ved flere på hinanden følgende processer og/eller håndteringsfaser udført over et vist tidsrum.«

Ændring 7

— Følgende tekst, som ikke findes i den oprindelige varespecifikation, tilføjes for at forklare produktionen af de forskellige former for »Queijo Terrincho«Velho:

»Queijo Terrincho«Velho er en ost, der lagres i mindst 90 dage og overtrækkes med pasta af rød peber og brændevin af presserester af druer eller jomfruolivenolie. Den kan også være lagt i jomfruolivenolie.

»Queijo Terrincho«Velho med overtræk af rød peber fremstilles ved at overtrække ost, som er lagret i mindst 90 dage, med en blanding af rød peber og brændevin af presserester af druer eller en blanding af rød peber og jomfruolivenolie. Den røde peber forarbejdes til en pasta ved at blande den med brændevin af presserester af druer eller jomfruolivenolie, når osten skal overtrækkes Blandingen skal anvendes til en enkelt påføring for at sikre, at den har den rette tekstur og smag. Der bruges ca. 250 ml brændevin af presserester af druer eller 250 ml jomfruolivenolie til 1 kg rød peber.

Ovennævnte teknikker har længe været anvendt i området for at øge ostens lagringsevne og holdbarhed.

Ændring 8

Mærkning

Artikel 5 i den oprindelige version af varespecifikationen slettes:

»Artikel 5

Mærkning og markedsføring

Etiketterne på ostene skal indeholder følgende:

1. Varebetegnelsen »Queijo Terrincho«

2. Fedtindhold 45-60 %

3. Nettovægt (udtrykt i g eller kg)

4. Mindst holdbar til og med (måned og år)

5. Ost fremstillet af ren rå fåremælk

6. Fabrikantens navn og adresse.

Etiketten skal være påsat ostens over- eller underside.

Osten må sælges til forbrugeren i portioner, såfremt disse er præemballerede.«

Ovenstående generiske henvisninger i artikel 5 i den oprindelige version af varespecifikationen, som oprindelig blev registreret, slettes og erstattes af kravet om, at mærkningen afhængigt af produkttypen skal indeholde produktets logo og ordene »»QUEIJO TERRINCHO« — Denominação de Origem Protegida« (»QUEIJO TERRINCHO« — beskyttet oprindelsesbetegnelse) eller »»QUEIJO TERRINCHO« — DOP« (»QUEIJO TERRINCHO« — BOB) eller »»QUEIJO TERRINCHO«VELHO — Denominação de Origem Protegida« (»QUEIJO TERRINCHO«VELHO — beskyttet oprindelsesbetegnelse) eller »»QUEIJO TERRINCHO«VELHO — DOP« (»QUEIJO TERRINCHO« VELHO — BOB) i overensstemmelse med varespecifikationen.

Ændringerne skyldes behovet for at bringe mærkningskravene i overensstemmelse med produktbeskrivelsen og slette de generiske henvisninger.

Ændring 9

Artikel 6 i den oprindelige version af varespecifikationen slettes:

»Artikel 6

1. Kun får af racen Churra da Terra Quente egner sig til at producere mælk til fremstilling af »Queijo Terrincho«, når de opdrættes i produktionsområdet som defineret i artikel 1 i disse regler.

2. Alle besætninger skal officielt være anerkendt som brucellosefri og må ikke udvise tegn på sygdom, som kan overføres gennem mælken.

3. Besætningerne skal overvåges for at sikre, at enhver behandling af dyrene opfylder de anbefalede tilbageholdelsestider.

4. Hygiejnereglerne skal overholdes i malkerum og under transport af mælken til forarbejdningsstedet.

5. Ostemejerierne skal opfylde de tekniske og funktionelle sundheds- og hygiejnebetingelser, som er fastsat i loven.

6. I alle anlæg, hvor der fremstilles ost, skal der føres journal over den modtagne mælk, produktionen, modningen og markedsføringen.«

Oplysningerne i første afsnit med hensyn til fåreracen indføjes i punkt 3.2 i enhedsdokumentet, hvor produktet beskrives, og det tilsvarende punkt 2 i varespecifikationen.

Afsnit 2-6 slettes, idet de vedrører regler, som er gældende overalt for dette erhverv og allerede er fastlagt i den almindelige lovgivning.

Ændring 10

Henvisninger til forpligtelser pålagt producentsammenslutninger og erhvervsdrivende og til overtrædelser og sanktioner, som fremgik af den oprindelige varespecifikations artikel 7, 8, 9 og 10, slettes også, idet de ikke er en integrerende del af varespecifikationen og vedrører regler, som er gældende overalt for ostefremstilling og allerede er fastlagt i den almindelige lovgivning.

Ændring 11

Tilknytning

For så vidt angår sammenhængen mellem det afgrænsede geografiske område og produktets egenskaber bliver ordlyden af artikel 1 i den oprindelige version af varespecifikationen:

»Artikel 1 Det vidtstrakte område dækker 400 000 ha og består af gravsænkninger (Mirandela-Vilariça), dybe erosionskløfter (Baixo-Coa, Sabor og øvre Douro) og plateauer i højder af 600-800 m over havet. Terrænet giver området de enestående klimatiske forhold, som varierer fra subatlantisk til halvtørt middelhavsklima. Når man bevæger sig i østlig retning langs Douro-floden, bliver fastlandsklimaets påvirkning mere udpræget, jo tættere man kommer plateauerne. Det er et område, hvor de klimatiske og topografiske forhold har medført en stor afgrødevariation. Det er kendetegnet ved landskaber beplantet med vinstokke og oliventræer, voksende arealer udlagt til olivendyrkning, områder med en blanding af oliven- og mandeltræer, regnbaseret korndyrkning (brak og korn) og en blanding af afgrøder, enten i områder, hvor der er ikke findes vand til kunstvanding, eller i de mest frugtbare dale (Mirandela og Vale da Vilariça). På grund af økonomi fokuserer landbrugerne ofte mest på dyrkning af oliven og vin. Fårebesætninger af racen Churra da Terra Quente, som opdrættes i området, og hvis særlige egenskaber er velegnede hertil, udgør til gengæld den primære husdyrbrugsaktivitet, og de lever hovedsagelig af foder ved græsning på græsgange og i enge. Græsgangene omfatter højland, brakjorder og store arealer af uopdyrket jord med groft og sparsomt græsdække. »Her er der imidlertid ikke tilstrækkeligt med græs, så dyrene må også græsse i enge og fodres med sekundært foder: rug, byg, roe, linser og løv fra træer som ask, elm, eg, mandel og oliven samt vinstokke fra det geografiske område.« Her har fårene deres permanente græsarealer. Næsten året rundt opholder fårene sig om natten i indelukker eller fårefolde på landbrugsjorden. Det er denne blanding af højland, tørre plateauer, klar himmel og specifikke miljømæssige forhold, som sammen med de traditionelle landbrugsmetoder bidrager til de særlige egenskaber i den mælk, som produceres af får af racen Churra da Terra Quente (Terrincha). Denne mælk giver, når den forarbejdes ved hjælp af de færdigheder og den ekspertise, som de lokale landbrugere har givet videre fra generation til generation, en ost med et enestående særpræg«

erstattet af følgende tekst:

»»Queijo Terrincho«-ostens kvalitet skyldes udelukkende de naturlige og menneskelige faktorer, der knytter sig til det afgrænsede geografiske område. Der findes beretninger, som knytter udbredelsen af produktionen af fåreost til Middelalderens kristne klostre i denne og andre egne. Den bedste dokumentation for oprindelsen til denne ost er muligvis, at det område i regionen Terra Quente Transmontana, hvorfra fåreracen Churra da Terra Quente stammer, nemlig Vale da Vilariça, og nærmere bestemt Quinta da Terrincha, har givet racen dens alternative navn, »Terrincha«, og også osten dens navn »Terrincho«. Dette viser, at der i dette delområde er en konvergens mellem naturlige og menneskelige faktorer, som kendetegner hele produktionsområdet. Terra Quente Transmontana og den øvre Douro-dal, som er det område, hvor det afgrænsede geografiske område er beliggende, var oprindelig hjemsted for en meget hårdfør og veltilpasset fårerace kaldet Badana. Det var af denne race, at Churra da Terra Quente-racen blev fremavlet i slutningen af det 19. århundrede ved krydsning med Mondegueiro-væddere. Racen nåede sit fulde udtryk fra midten af det 20. århundrede. Racen er derfor hårdfør, godt tilpasset til området og ganske frugtbar, idet der ofte fødes tvillinger. Racen giver en moderat mængde kød, men da den primært er mælkeproducerende, er den tæt knyttet til ostefremstillingen i regionen. Regionen består af bakkede plateauer med en del stejle skrænter og sure, ikke særlig frugtbare jorde med enkelte lommer af god landbrugsjord. Nedbøren, der er koncentreret i vintermånederne, forbruges til fulde under den lange, tørre sommer. Alt dette indebærer, at der ikke er en konstant foderforsyning, idet der om foråret er rigeligt, men om sommeren knaphed. Disse forhold påvirker stærkt fordelingen af afgrøder i regionen og begunstiger de traditionelle, ekstensive produktionssystemer, hvorfor Churra da Terra Quente-får, der opdrættes på denne måde, producerer mælk med egenskaber, der gør, at når den forarbejdes af de lokale landbrugere ved hjælp af deres ældgamle færdigheder og knowhow, opnås en meget særegen ost, som har stået sin prøve. Den milde aroma og smag, som bliver stærkere og mere intens, efterhånden som »Queijo Terrincho« lagres, har derfor sine egenskaber fra den rene råmælk, der anvendes, og er tæt knyttet til fåreracen og den typiske vegetation i højlandet og engene, som udgør en afgørende del af foderrationen for får, der opdrættes i det afgrænsede geografiske område. Ostemassens tætte og ensartede tekstur, farve og let cremede udseende er resultatet af en håndværksproces, som bygger på de lokale landbrugeres viden, især om, hvordan man bearbejder ostemassen og håndterer osten således, at vallen afdryppes, og ostemassen bliver kompakt. Modnings- og lagringsprocessen foregår i naturlige modningsfaciliteter i et kontrolleret miljø på følgende betingelser. Modning og lagring »Queijo Terrincho« »Queijo Terrincho«Velho Temperatur (°C) 5-12 8-14 Fugtighed (%) 80-90 75-85 Antal dage, mindst 30 90 Opretholdelsen af disse betingelser og udvisning af den fornødne omhu under processen — navnlig med hensyn til vask af osten, hvis hyppighed afhænger af udseendet på skorpen, som altid skal fremstå glat og ren — er faser, som bygger på lokal knowhow og er bestemmende for, at den fremstillede ost har en ostemasse med den ønskede tekstur, farve og udseende. Den lokale knowhow er også tydelig i anvendelsen af de traditionelle opbevaringsteknikker, som forbindes med oste, der er lagret i længere tid, og som gør det muligt at opbevare produktet længere, uden at det ændrer sine særlige egenskaber. Dette er tilfældet for så vidt angår overtrækningen af ostens skorpe med rød peberpasta — en halvfast blanding af rød peber og brændevin af presserester af druer eller af rød peber og jomfruolivenolie fremstillet lokalt i traditionelle destillerier eller olivenoliemøller — og for så vidt angår opbevaringen af osten i beholdere fyldt med jomfruolivenolie efter bortskæring af skorpen og udskæring af osten. Med hensyn til sammenhængen mellem menneskelige faktorer og produktet anses »Queijo Terrincho« for at være traditionel for dette Trás-os-Montes-område, og produktionsmetoden og opbevaringsteknikkerne er blevet videreført fra generation til generation og anvendes den dag i dag.«

Ordlyden af artikel 1 i den oprindelige varespecifikation er blevet revideret for at give en mere præcis beskrivelse af de naturlige faktorer, nemlig jordbunds- og klimaforholdene, de menneskelige faktorer og den lokale knowhow, som er de særlige træk ved det geografiske område, hvorfra produktet har sine egenskaber. Det forklares, hvordan det geografiske områdes egenskaber påvirker produktets identificerede særlige egenskaber, idet det anføres, at kvaliteten af »Queijo Terrincho« udelukkende skyldes de naturlige og menneskelige faktorer, der knytter sig til det afgrænsede geografiske område.

Teksten er blevet omformuleret for at overholde bestemmelserne om affattelse af enhedsdokumentet, jf. Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer, navnlig punkt 5 (Tilknytning til det geografiske område), da det er altafgørende, at enhedsdokumentet giver en grundig og sammenhængende redegørelse for, hvordan årsagssammenhængen fastslås, og dette var ikke tilfældet med den oprindelige ordlyd.

Andet

Anvendelse af produktets logo er nu obligatorisk.

ENHEDSDOKUMENT

»Queijo Terrincho«

EU-nr.: PDO-PT-0218-AM01 — 19.9.2016

BGB () BOB (X)

1. Betegnelse

»Queijo Terrincho«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Queijo Terrincho« betegner den modnede ost, som fremstilles ved langsom afdrypning af vallen fra ostemassen, der opnås ved koagulering af ren rå fåremælk fra Churra da Terra Quente-får tilsat animalsk løbe. »Queijo Terrincho« har en minimumsmodningsperiode på 30 dage. Hvis osten er modnet eller lagret i mindst 90 dage, suppleres oprindelsesbetegnelsen »Queijo Terrincho« med benævnelsen Velho (lagret).

De primære egenskaber er fastsat i det følgende:

Egenskaber for »Queijo Terrincho« og »Queijo Terrincho«Velho

Ost »Queijo Terrincho« »Queijo Terrincho«Velho Form Lav, regelmæssig cylinder (rund skive), let konkav i midten, uden defineret kant Lav, regelmæssig cylinder (rund skive), let konveks i midten, med en ujævn kant Højde 3,0-6,0 cm 2,0-6,0 cm Vægt 0,7-1,1 kg 0,5-1,0 kg Diameter 12,0-20,0 cm 10,0-18,0 cm Vægt (madpakkestørrelse) 0,35-0,55 kg 0,25-0,45 kg Diameter (madpakkestørrelse) 8,0-12,0 cm 5,0-10,0 cm Skorpe Smidig, hel, velformet, glat, let strågul farve over det hele Hård, hel, velformet, rød farve, til tider grov tekstur Ostemasse Tekstur Tæt og jævn, let smøragtig og mister til tider faconen, når den udskæres (halvfast) Tæt og jævn, velformet, ikke smøragtig og beholder faconen, når den udskæres (fast) Udseende Let cremet, med enkelte huller Ikke ret cremet, med enkelte huller Farve Ensartet hvid Gullig Lugt og smag Intens lugt, mild og ren, ikke særlig skarp Stærk, med en afbalanceret blanding af forskellige lugte Fedt i tørstof % 25-50 35-60 Vand i fedtfri ostemasse % 35-60 20-55

»Queijo Terrincho« og »Queijo Terrincho«Velho markedsføres hel, udskåret eller i præemballerede portioner.

»Queijo Terrincho«Velho kan også sælges overtrukket med rød peberpasta eller skåret i stykker og lagt i beholdere med jomfruolivenolie.

3.3. Foder (kun for produkter af animalsk oprindelse) og råvarer (kun for forarbejdede produkter)

Fårene græsser primært på græsgange i højlandet, på brakjorder og store arealer af uopdyrket jord med groft og sparsomt græsdække og på enge eller naturlige græsgange inden for det afgrænsede geografiske område.

Da der ikke vokser tilstrækkeligt med græs, skal der skaffes sekundært foder såsom rug, byg, hvede, roe, linser og løv fra træer som ask, elm, eg, mandel og oliven samt vinstokke fra det geografiske område.

Der fodres også med andre fodertyper, f.eks. halm og hø, foderafgrøder af efterårs-/vintersæd (havre, vikke, rug og gul lupin) og vårsæd (majs og sorghum) fra egen bedrift eller høstet hos andre fåreavlere inden for det afgrænsede geografiske område.

Fårenes fulde foderration kommer fra det geografiske område, Kun i mangelsituationer er det muligt at gøre brug af foder fra andre regioner, men foder udefra må aldrig overstige 50 % af den årlige mængde tørstof. Foder udefra skal være de samme fodertyper og have samme sammensætning som foderet fra det geografiske område for ikke at påvirke produktets egenskaber.

Der anvendes fødevareegnet salt i en mængde af 15-20 % af ostens vægt samt animalsk løbe.

Den rene råmælk fra Churra da Terra Quente-fårene skal have følgende fysisk-kemiske egenskaber.

Surhedsgrad (ml NaOH N\1) 25-30 pH-værdi 6,5-6,6 Massefylde (ved 20 °C) 1036-1038 Fedtindhold (g/100 g) 8,5 Proteinindhold (g/100 g) 6,4-6,6 Samlet mængde kvælstof (%) 1,0-1,1 Ikke-kasein kvælstof (%) 0,2-0,3

Den røde peber, olivenolien og brændevinen af presserester af druer, der anvendes til fremstilling af rød peberpasta, kommer fra det afgrænsede geografiske område.

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen og forarbejdningen, herunder modning og lagring, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Langvarig opbevaring af produktet er tilladt ved en temperatur, der ikke er lavere end – 11 °C.

Udskæring og emballering skal foregå inden for det afgrænsede geografiske område for at bevare produktets integritet og garantere de egenskaber, der giver det den særlige karakter, som let kan ændres ved flere på hinanden følgende processer og/eller håndteringsfaser udført over et tidsrum.

3.6. Særlige regler for mærkning af det produkt, som betegnelsen henviser til

Ud over produktets logo, der vises nedenfor, skal følgende være angivet på etiketten: »»QUEIJO TERRINCHO« — Denominação de Origem Protegida« (»QUEIJO TERRINCHO« — beskyttet oprindelsesbetegnelse) eller »»QUEIJO TERRINCHO« — DOP« (»QUEIJO TERRINCHO« — BOB) eller »»QUEIJO TERRINCHO«VELHO — Denominação de Origem Protegida« (»QUEIJO TERRINCHO«VELHO — beskyttet oprindelsesbetegnelse) eller »»QUEIJO TERRINCHO« — DOP VELHO« (»QUEIJO TERRINCHO« — BOB VELHO).

4. Kort angivelse af det geografiske områdes afgrænsning

Det område, hvori produktet fremstilles og modnes, er begrænset til kommunerne Mogadouro, Alfândega da Fé, Torre de Moncorvo, Freixo de Espada à Cinta, Mirandela, Vila Flor, Carrazeda de Ansiães og Macedo de Cavaleiros (med undtagelse af sognene Edroso, Espadanedo, Ferreira, Murçós og Soutelo de Mourisco), São João da Pesqueira (med undtagelse af sognene Riodades og Paredes da Beira) og Vila Nova de Foz Côa og til sognene Rio Torto, São Pedro de Veiga de Lila, Veiga de Lila, Valpaços, Vales og Possacos i kommunen Valpaços, sognene Longroiva, Fonte Longa, Poço do Canto og Meda i kommunen Meda og sognene Escalhão, Vilar de Amargo, Algodres og Mata de Lobos i kommunen Figueira de Castelo Rodrigo.

5. Tilknytning til det geografiske område

»Queijo Terrincho«-ostens kvalitet skyldes udelukkende de naturlige og menneskelige faktorer, der knytter sig til det afgrænsede geografiske område.

Der findes beretninger, som knytter udbredelsen af produktionen af fåreost til Middelalderens kristne klostre i denne og andre egne. Den bedste dokumentation for oprindelsen til denne ost er muligvis, at det område i regionen Terra Quente Transmontana, hvorfra fåreracen Churra da Terra Quente stammer, nemlig Vale da Vilariça, og nærmere bestemt Quinta da Terrincha, har givet racen dens alternative navn, »Terrincha«, og også osten dens navn »Terrincho«. Dette viser, at der i dette delområde er en konvergens mellem naturlige og menneskelige faktorer, som kendetegner hele produktionsområdet.

Terra Quente Transmontana og den øvre Douro-dal, som er det område, hvor det afgrænsede geografiske område er beliggende, var oprindelig hjemsted for en meget hårdfør og veltilpasset fårerace kaldet Badana. Det var af denne race, at Churra da Terra Quente-racen blev fremavlet i slutningen af det 19. århundrede ved krydsning med Mondegueiro-væddere. Racen nåede sit fulde udtryk fra midten af det 20. århundrede. Racen er derfor hårdfør, godt tilpasset til området og ganske frugtbar, idet der ofte fødes tvillinger. Racen giver en moderat mængde kød, men da den primært er mælkeproducerende, er den tæt knyttet til ostefremstillingen i regionen.

Regionen består af bakkede plateauer med en del stejle skrænter og sure, ikke særlig frugtbare jorde med enkelte lommer af god landbrugsjord. Nedbøren, der er koncentreret i vintermånederne, forbruges til fulde under den lange, tørre sommer. Alt dette indebærer, at der ikke er en konstant foderforsyning, idet der om foråret er rigeligt, men om sommeren knaphed.

Disse forhold påvirker stærkt fordelingen af afgrøder i regionen og begunstiger de traditionelle, ekstensive produktionssystemer, hvorfor Churra da Terra Quente-får, der opdrættes på denne måde, producerer mælk med egenskaber, der gør, at når den forarbejdes af de lokale landbrugere ved hjælp af deres ældgamle færdigheder og knowhow, opnås en meget særegen ost, som har stået sin prøve.

Den milde aroma og smag, som bliver stærkere og mere intens, efterhånden som »Queijo Terrincho« lagres, har derfor sine egenskaber fra den rene råmælk, der anvendes, og er tæt knyttet til fåreracen og den typiske vegetation i højlandet og engene, som udgør en afgørende del af foderrationen for får, der opdrættes i det afgrænsede geografiske område.

Ostemassens tætte og ensartede tekstur, farve og let cremede udseende er resultatet af en håndværksproces, som bygger på de lokale landbrugeres viden, især om, hvordan man bearbejder ostemassen og håndterer osten således, at vallen afdryppes, og ostemassen bliver kompakt.

Modnings- og lagringsprocessen foregår i naturlige modningsfaciliteter i et kontrolleret miljø på følgende betingelser.

Modning og lagring »Queijo Terrincho« »Queijo Terrincho«Velho Temperatur (°C) 5-12 8-14 Fugtighed (%) 80-90 75-85 Antal dage, mindst 30 90

Opretholdelsen af disse betingelser og udvisning af den fornødne omhu under processen — navnlig med hensyn til vask af osten, hvis hyppighed afhænger af udseendet på skorpen, som altid skal fremstå glat og ren — er faser, som bygger på lokal knowhow og er bestemmende for, at den fremstillede ost har en ostemasse med den ønskede tekstur, farve og udseende.

Den lokale knowhow er også tydelig i anvendelsen af de traditionelle opbevaringsteknikker, som forbindes med oste, der er lagret i længere tid, og som gør det muligt at opbevare produktet længere, uden at det ændrer sine særlige egenskaber. Dette er tilfældet for så vidt angår overtrækningen af ostens skorpe med rød peberpasta — en halvfast blanding af rød peber og brændevin af presserester af druer eller af rød peber og jomfruolivenolie fremstillet lokalt i traditionelle destillerier eller olivenoliemøller — og for så vidt angår opbevaringen af osten i beholdere fyldt med jomfruolivenolie.

Med hensyn til sammenhængen mellem menneskelige faktorer og produktet anses »Queijo Terrincho« for at være traditionel for dette Trás-os-Montes-område, og produktionsmetoden og opbevaringsteknikkerne er blevet videreført fra generation til generation og anvendes den dag i dag.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://tradicional.dgadr.gov.pt/images/prod_imagens/queijos/docs/CE_Qj_Terrincho.pdf

(1) EUT L 343 af 14.12.2012, s. 1.